b'\n_START_ARTICLE_\nJuuso Hedberg\n_START_PARAGRAPH_\nJosef (Juuso) Hedberg (11. toukokuuta 1851 N\xc3\xa4rpi\xc3\xb6 \xe2\x80\x93 29. huhtikuuta 1919 Turku) oli suomalainen pappi ja kielimies._NEWLINE_Hedbergin vanhemmat olivat kappalainen Johan Reinhold Hedberg ja Aurora Sofia Lagus. H\xc3\xa4n valmistui filosofian kandidaatiksi 1875 ja toimi sitten oppikoulun opettajana 1876\xe2\x80\x931896, pisimp\xc3\xa4\xc3\xa4n Jyv\xc3\xa4skyl\xc3\xa4n lyseon ruotsin kielen ja uskonnon lehtorina 1881\xe2\x80\x931896. Hedberg vihittiin papiksi 1882, vuonna 1886 h\xc3\xa4nest\xc3\xa4 tuli Savonlinnan tuomiorovasti, 1906 Helsingin pohjoissuomalaisen seurakunnan kirkkoherra ja 1908 Turun tuomiorovasti._NEWLINE_Hedberg kannatti innokkaasti suomalaisuusaatetta ja valistusihanteita, h\xc3\xa4n edusti pappiss\xc3\xa4\xc3\xa4ty\xc3\xa4 seitsemill\xc3\xa4 eri valtiop\xc3\xa4ivill\xc3\xa4 1881\xe2\x80\x931906, kirjoitti sanomalehtiin, toimitti uuden suomennoksen luterilaisen kirkon tunnustuskirjoista 1897 ja julkaisi yhdess\xc3\xa4 K. Forsmanin kanssa Anabasiin sanakirjan 1879, samoin kuin Uuden testamentin kreikkalais-suomalaisen sanakirjan 1890. Viimeksi mainittu oli ensimm\xc3\xa4inen vastaava sanakirja Suomessa._NEWLINE_Hedbergin puoliso vuodesta 1879 oli Minna Sofia Demander (k. 1928).'